CELEX: 32021R0957
Language: sk
Date: 2021-05-31 00:00:00
Title: Vykonávacie nariadenie Komisie (EÚ) 2021/957 z 31. mája 2021 o zatriedení určitého tovaru do kombinovanej nomenklatúry

15.6.2021   
               
               
                  SK
               
               
                  Úradný vestník Európskej únie
               
               
                  L 211/48
               
            
         VYKONÁVACIE NARIADENIE KOMISIE (EÚ) 2021/957
         z 31. mája 2021
         o zatriedení určitého tovaru do kombinovanej nomenklatúry
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 952/2013 z 9. októbra 2013, ktorým sa ustanovuje Colný kódex Únie (1), a najmä na jeho článok 57 ods. 4 a článok 58 ods. 2,
         keďže:
         
                     (1)
                  
                  
                     S cieľom zabezpečiť jednotné uplatňovanie kombinovanej nomenklatúry, ktorá tvorí prílohu k nariadeniu Rady (EHS) č. 2658/87 (2), je potrebné prijať opatrenia týkajúce sa zatriedenia tovaru uvedeného v prílohe k tomuto nariadeniu.
                  
               
                     (2)
                  
                  
                     V nariadení (EHS) č. 2658/87 sa stanovili všeobecné pravidlá na interpretáciu kombinovanej nomenklatúry. Tieto pravidlá sa takisto uplatňujú na akúkoľvek inú nomenklatúru, ktorá sa na kombinovanej nomenklatúre celkovo alebo čiastočne zakladá alebo ktorá k nej pridáva akékoľvek ďalšie rozdelenie a ktorá je stanovená v osobitných ustanoveniach Únie s ohľadom na uplatňovanie colných a iných opatrení vzťahujúcich sa na obchod s tovarom.
                  
               
                     (3)
                  
                  
                     Podľa uvedených všeobecných pravidiel by sa tovar opísaný v stĺpci 1 tabuľky uvedenej v prílohe mal zatriediť pod číselný znak KN uvedený v stĺpci 2 na základe odôvodnenia uvedeného v stĺpci 3 danej tabuľky.
                  
               
                     (4)
                  
                  
                     Je potrebné umožniť, aby sa držiteľ záväzných informácií o nomenklatúrnom zatriedení tovaru vydaných v súvislosti s tovarom, na ktorý sa vzťahuje toto nariadenie, ktoré nie sú v súlade s týmto nariadením, mohol na tieto informácie aj naďalej odvolávať počas určitého obdobia v súlade s článkom 34 ods. 9 nariadenia (EÚ) č. 952/2013. Toto obdobie by malo byť stanovené na tri mesiace.
                  
               
                     (5)
                  
                  
                     Opatrenia stanovené v tomto nariadení sú v súlade so stanoviskom Výboru pre colný kódex,
                  
               PRIJALA TOTO NARIADENIE:
         
            Článok 1
            Tovar opísaný v stĺpci 1 tabuľky uvedenej v prílohe sa zatriedi v rámci kombinovanej nomenklatúry pod číselný znak KN uvedený v stĺpci 2 tejto tabuľky.
         
         
            Článok 2
            Na záväzné informácie o nomenklatúrnom zatriedení tovaru, ktoré nie sú v súlade s týmto nariadením, je možné odvolávať sa aj naďalej v súlade s článkom 34 ods. 9 nariadenia (EÚ) č. 952/2013 počas troch mesiacov odo dňa nadobudnutia účinnosti tohto nariadenia.
         
         
            Článok 3
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            Toto nariadenie je záväzné v celom rozsahu a priamo uplatniteľné vo všetkých členských štátoch.
         
         
            V Bruseli 31. mája 2021
            
               
                  Za Komisiu
               
               
                  v mene predsedníčky
               
               Gerassimos THOMAS
               
                  generálny riaditeľ
               
               
                  Generálne riaditeľstvo pre dane a colnú úniu
               
            
         
         
            (1)  Ú. v. EÚ L 269, 10.10.2013, s. 1.
         
            (2)  Nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (Ú. v. ES L 256, 7.9.1987, s. 1).
      
      
         
            PRÍLOHA
            
                        Opis tovaru
                     
                     
                        Zatriedenie (číselný znak KN)
                     
                     
                        Odôvodnenie
                     
                  
                        (1)
                     
                     
                        (2)
                     
                     
                        (3)
                     
                  
                        Výrobok oválneho tvaru s rozmermi približne 180 cm na dĺžku a 95 cm v najširšom bode. Pozostáva z voľne háčkovanej textílie vytvárajúcej štruktúru podobnú sieti, ktorá je pripevnená k nafukovacej rúrke z plastu lemujúcej textíliu. Na jednej strane rúrky je pripevnený nafukovací vankúš z plastu. Rúrka a vankúš sú úplne obalené tkanou textíliou z priadze zo syntetických vlákien.
                        Vonkajší povrch výrobku je celý z textilných materiálov, ktoré z hľadiska objemu prevažujú nad plastami. Najmä sieti podobná štruktúra, na ktorej používateľ leží, je výlučne z textilného materiálu. Plasty však prevažujú nad textilnými materiálmi z hľadiska hmotnosti a hodnoty.
                        Výrobok je navrhnutý tak, aby plával na vode, podobne ako nafukovací vodný matrac.
                        Pozri obrázok  (*1)
                        
                     
                     
                        6306 90 00 
                     
                     
                        Zatriedenie je určené všeobecnými pravidlami (VIP) 1, 3 b) a 6 na interpretáciu kombinovanej nomenklatúry (KN), poznámkou 7 f) k XI. triede KN a znením číselných znakov KN 6306  a 6306 90 00 .
                        Výrobok je zložený tovar pozostávajúci z rôznych materiálov (textílií a plastov) v zmysle VIP 3 b).
                        Zatriedenie pod číselný znak KN 3926 90 97  ako ostatné výrobky z plastov je vylúčené, pretože výrobok má objektívne charakteristické vlastnosti textilného výrobku pri pohľade na neho, na dotyk alebo pri ležaní na ňom vďaka jeho vonkajšiemu povrchovému materiálu výlučne z textilného materiálu. Hoci plasty zohrávajú dôležitú úlohu vo vzťahu k použitiu výrobku ako plávajúceho zariadenia, sieti podobná textília uprostred je nevyhnutná na to, aby osoba mohla na zariadení ležať počas plávania. Celkovo preto textilné materiály (vonkajší povrchový materiál, háčkovaná textília podobná sieti) dávajú výrobku jeho podstatný charakter v zmysle VIP 3 b).
                        Vzhľadom na objektívne charakteristické vlastnosti výrobku (určený na prenášanie na rôzne miesta a dočasné použitie na týchto miestach, ľahká hmotnosť, jednoduchá preprava a príprava, podobnosť s nafukovacími matracmi) ide o výrobok na kempovanie. Pozri aj vysvetlivky ku KN k položke 6306 90 00  a vysvetlivky k harmonizovanému systému k položke 6306 , prvý odsek, bod (5).
                        Výrobok sa preto má zatriediť pod číselný znak KN 6306 90 00  ako kempingový tovar.
                     
                  
               
            
               (*1)  Obrázok má len informačný charakter.